חוק המקרקעין (תיקון מס' 34), התשפ"א-2020 
הצעת חוק ממשלתית, הכנסת ה-23
פורסם: ספר החוקים, חוברת 2888, עמ' 244, 2020-12-27T00:00:00+02:00
החוק קובע הסדרים מיוחדים במטרה לעודד התקנת מערכת לייצור חשמל הממירה ישירות אנרגיית שמש (מערכת פוטו וולטאי) בבתים משותפים. ההסדרים מתייחסים לבתים בהם התקנת המתקן נעשית על ידי בעל דירה אחת בבית המשותף, אשר ישמש את דירתו בלבד, או על ידי כמה בעלי דירות, לטובת שימוש כל בעלי הדירות בבית המשותף. כאשר מדובר על בעל דירה אחת, אין הוא חייב לקבל את הסכמת שאר הדיירים, בתנאי שהתקנת המתקן אינה עולה על חלקו היחסי בשטח המשותף על הגג. כאשר מדובר על רוב של שני שלישים מבעלי הדירות בבית המשותף, רשאים הם להתקין את המתקן על כל השטח המשותף בגג הבניין או על חלקו. בשני המקרים יש לצמצם ככל הניתן את הפגיעה בחזות הבית וכן לא לפגוע ביתר המתקנים שהותקנו כדין על הגג המשותף.  
בנוסף, בהתקנה משותפת של דיירי הבית המשותף, נקבע כי הרווחים שייווצרו, בעקבות התקנת המערכת, ישמשו תחילת לטובת תחזוקת המתקן ולהשבת הוצאות ההתקנה. הרווחים שייוותרו לאחר מכן, ישמשו את כל בעלי הדירות בבית המשותף בהתאם לחלקם היחסי בבית המשותף. מנגד, כאשר מדובר בהתקנה של דייר בודד, הוא יישא בכל ההוצאות הקשורות למתקן, והרווחים שייווצרו יהיו שייכים לו.